## Metrovalencia trasllada els autobusos substitutoris de Picassent i de la Ribera a l’estació de Safranar a partir de l’1 d’abril

*** Els busos d’eixes localitats deixaran de prestar servici en el carrer Giorgeta, prop de l’estació de Jesús, com feien fins ara
* Els servicis alternatius de Torrent continuen arribant a Safranar, i els de Paiporta i Picanya, a València Sud**

Metrovalencia traslladarà a partir de demà, 1 d’abril, els autobusos substitutoris procedents de Picassent i els pobles de la Ribera a l’estació de Safranar, a València, amb la qual cosa es deixa sense servici, des d’esta data, la parada que fins ara s’utilitza en el carrer Giorgeta, prop de l’estació de metro de Jesús.

D’esta manera, els autobusos que facen el recorregut Castelló-Alberic-Massalavés-València; l’Alcúdia-Benimodo-Carlet-València; Alginet-València i Picassent-València deixaran de prestar servici en el citat carrer Giorgeta de la capital, en els voltants de l’estació de metro de Jesús, per a arribar al carrer Campos Crespo, en el barri de Safranar, en els números parells, entre l’avinguda Tres Creus i el carrer Borrasca.

Els autobusos procedents de Torrent continuaran arribant al seu punt habitual en l’estació de metro de Safranar, com en l’actualitat, per la qual cosa en la citada estació es concentraran els dos servicis, però amb parades en dos punts distints per a evitar confusions als usuaris.

Per la seua banda, els autobusos llançadora de Picanya i Paiporta continuaran arribant fins a l’aparcament de València Sud, de manera que els viatgers accedixen al metro a través d’una plataforma accessible, amb els elements propis d’una estació, com línia de validació, megafonia, intèrfons, màquines d’autovenda de títols o teleindicadors.

Fecha: 31/03/2025